José Manuel Prieto: "Gandia és una ciutat on els mecanismes de protecció social funcionen"
16 juliol 2024

## José Manuel Prieto: "Gandia és una ciutat on els mecanismes de protecció social funcionen"16 juliol 2024Última actualització: 16 juliol 2024

![](../gestion/img/e2f22c1ad6ac8b646b3ebadc5e7e89cb745b5aa38bc526e8868c4b008d5814f7.jpg)  
  

L'**alcalde de Gandia, José Manuel Prieto**, acompanyat per la **vicepresidenta i consellera de Serveis Socials, Igualtat i Habitatge, Susana Camarero**, i el **secretari autonòmic de Família i Serveis Socials, Ignacio Grande**, han visitat aquest matí el **CAI de Càritas** per conéixer el funcionament de l'entitat i presentar el **kit bàsic d'accessoris contra la calor per a persones sense llar que ha llançat la Conselleria**.

  
A la visita també hi han estat presents regidors de la corporació encapçalats per **l'edil de Benestar Social, Inma Rodríguez**, i representants de Càritas Gandia amb el seu **president, Juan José Monfort** al capdavant.  
  
En primer lloc, Prieto ha agraït la visita de la Consellera a un centre que ha qualificat d'exemplar i ha fet extensiu l'agraïment a Càritas i a la tasca que fan. _"Amb Càritas i la Conselleria posem en marxa els dispositius d'ajuda a les persones sense llar. Gandia és una ciutat on els mecanismes de protecció social funcionen i presten ajuda en situacions adverses com ara les onades de fred o de calor"_.  
L'alcalde ha recordat que a més a més de l'ajuda de 45.000 euros que es concedeix a l'entitat, des de l'ajuntament es reforcen altres mecanismes per ajudar a pal·liar el sensellarisme. _"En aquest sentit, la tasca de Càritas és exemplar i incidirem davant la situació que afrontem d'altes temperatures aquest estiu. Estarem a disposició de la Conselleria per implementar totes les mesures que calguen"_. _"Hem d'assumir que és una realitat complexa, però tenim un punt de referència com és el CAI"_.  
  
Per la seua banda, Camarero ha posat en valor els recursos socials que hi ha a Gandia i ha destacat que el CAI de Càritas és referent en molts àmbits. La vicepresidenta ha reivindicat la col·laboració entre administracions per dur a terme polítiques socials. _"Hem d'atendre les diverses circumstàncies que porten les persones a viure al carrer. Són persones que necessiten el nostre acompanyament i ajuda i, en aquest sentit, el kit, compost per una gorra, crema solar i una ampolla termo, és un gest perquè sàpiguen que estem disposats a continuar ajudant les persones que travessen una situació difícil"_.